b"\n_START_ARTICLE_\nBaldur's Gate (videospill)\n_START_SECTION_\nSpillet\n_START_PARAGRAPH_\nSpillet er isometrisk, og verden er delt i regioner der hver region m\xc3\xa5 utforskes. AD&D-reglene for \xc3\xa5 skape karakterer f\xc3\xb8lges, s\xc3\xa5 man velger rase og yrke og triller tre terninger for hver av karakterens egenskap. I Baldur's Gate kan poengene riktignok omfordeles etterp\xc3\xa5, mens antall poeng som skal fordeles p\xc3\xa5 styrke, utholdenhet, intelligens, visdom, smidighet og karisma kommer an p\xc3\xa5 terningene. Om man velger \xc3\xa5 v\xc3\xa6re god eller ond og f\xc3\xb8lge loven eller ikke, spiller ogs\xc3\xa5 en rolle i spillet.\n_START_SECTION_\nPlot\n_START_PARAGRAPH_\nHistorien er delt i \xc3\xa5tte deler, en prolog og syv kapitler. Hovedpersonen reiser rundt \xc2\xabSword Coast\xc2\xbb sammen med andre som spilleren m\xc3\xb8ter og tar med seg, for \xc3\xa5 utforske en en jern-krise som har oppst\xc3\xa5tt ved at alt laget av jern \xc2\xabr\xc3\xa5tner\xc2\xbb og faller fra hverandre. Med utgangspunkt i Candlekeep sendes hovedpersonen ut, sammen med sin barndomsvenn Imoen, for \xc3\xa5 utforske gruvene i Nashkel. Der oppdager protagonisten og hans gruppe en konspirasjon, og at en mystisk organisasjon, \xc2\xabJern Tronen\xc2\xbb st\xc3\xa5r bak. P\xc3\xa5 leting etter bevis mot Jern Tronen blir det klart at hovedpersonen er en etterkommer etter d\xc3\xb8dsguden Bhaal. Gruppen anklages for mord og fengsles, og finner etter hvert ut at jern-krisen er et fors\xc3\xb8k p\xc3\xa5 \xc3\xa5 \xc3\xb8ke mistenksomheten i regionen og egge til krig. Det dukker ogs\xc3\xa5 opp en annen etterkommer etter Bhaal, som viser seg \xc3\xa5 st\xc3\xa5 bak det hele.\n_START_SECTION_\nMottagelse\n_START_PARAGRAPH_\nBioware hadde et m\xc3\xa5l om \xc3\xa5 selge 200000 eksemplarer av spillet. F\xc3\xb8rste uka ble det solgt 175000, og spillet ble det mestselgende videospillet i mange land. Innen 2003 hadde Bioware solgt over 2 millioner eksemplarer._NEWLINE_Spillet fikk sv\xc3\xa6rt gode anmeldelser, og ble fort det rollespillet alle andre ble sammenlignet med. Hos Metacritic ble spillet det fjerde beste i 1998, og det har (per 2018) 91% hos anmelderne og 8.9/10 hos spillerne. Spillet vant flere priser for beste rollespill, bl.a. fra Power Play i 1998 og Computer Gaming World i 1999. I 2014 ble spillet kalt det fjerde beste D&D-rollespillet noen gang, da med Baldur's Gate II: Shadows of Amn som vinner.\n_START_SECTION_\nOppf\xc3\xb8lgere\n_START_PARAGRAPH_\nSpillet fikk en utvidelse i 1999, Baldur's Gate: Tales of the Swordcoast. I 2000 kom Baldur's Gate II: Shadows of Amn som ble enda mer kritikerrost enn det f\xc3\xb8rste spillet, og som per 2018 er nummer 6 p\xc3\xa5 Metacritics liste over mest kritikerroste spill._NEWLINE_16. januar 2013 kom en nyutgivelse av Baldur's Gate, kalt Baldur's Gate enhanced edition. Denne var tilpasset nye datamaskiner, bl.a. ved \xc3\xa5 ha bedre skjermoppl\xc3\xb8sning, og hadde et ekstra eventyr, men var ellers samme spillet. I f\xc3\xb8lge Steam eier mer enn 500000 denne utgaven."